Erasmus Hallgatói Beszámoló- Lisszabon,Portugália – ISCTE-IUL

Összesen két félévet töltöttem Portugáliában az Erasmus programnak köszönhetően. Lisszabon egy nagyon sokszínű, különleges, és nem utolsó sorban gyönyörű város, ahol érdemes eltévedni, kalandozni, mert az ember mindig újabb arcát fedezheti fel. Személyes kedvenceim voltak az Alfama városrészben található hangulatos kis kávézók, tele régi bútorokkal.

Emellett kifejezetten az Erasmusos diákok számára két szervezet is rendez programokat, az Erasmus Life Lisboa illetve az Erasmus Student Network. Ezek a kirándulások, bulik, koncertek jó lehetőséget kínálnak a diákok számára, hogy minél több embert megismerjenek, esetleg új barátságokat kössenek, illetve, hogy bejárjuk Portugália legszebb részeit, mint például Porto, Algarve, Fatima, Óbidos és Coimbra. A legnagyobb utazásunk Decemberben volt mikor átmentünk Gibraltárra, illetve Spanyolországba.

A kinti egyetemmel kapcsolatban is csak jót tudok elmondani. Maga az épület kifejezetten szép, és jól felszerelt. Mind a két félévben sikerült érdekes órákat felvennem, olyan tanárokkal, akik fenn tudták tartani bennem a lelkesedést. Az órák általában nagyon aktívak voltak, minden témában állást kellett foglalnunk, el kellett mondanunk a véleményünket. Habár az egyetem is szervezett programokat a diákok számára, ezeken leginkább a helyi hallgatók vettek részt.

Összességében csak ajánlani tudom Lisszabont és magát az Erasmus programot. A nyelvtanulás, utazás, bulizás mellett jobban megismerjük magunkat és a világot magunk körül.